**DISEINU KURRIKULARRAREN EZAUGARRIAK**

Zabalza (1996) teorikoaren aburuz, honako hauek izango lirateke diseinu kurrikular batek izan behar dituen ezaugarriak:

**1.-Eskolan zentratua:**

Kurrikulu zentralizatua oinarri hartuko du baina eskolaren berezitasun eta baldintzak  funtsezko ardatzak izango dira eskolan oinarritutako kurrikulua diseinatzeko orduan. Eskolaz kanpoko aginduak aintzat hartzen dira baina hauek ez dute ikaste-irakaste prozesua guztiz baldintzatzen; aldiz, eskolako beharrak eta baldintza sozio-kulturaletara egokitzen da.

**2.-Ingurugiroaren baliabideekin konektatuta:**

Aurrekoari jarraituz, diseinu kurrikularra ez da planifikazio itxi eta finko bat eta ikastetxearen hezkuntza-komunitatearen beharretara egokitzen da. Eskolak bere komunitatearen ezaugarriak aintzat hartzen ditu (sozialak, ekonomikoak, kulturalak,..) eta bertan lan egiten duten eragile, erakunde eta enpresekin harremanetan dago ahalik eta hezkuntza kalitatea hoberena lortzeko. Auzoa-herria-hiria eragile hezitzailea bilakatzen da ere eta eskolarekin batera, hezkuntza- komunitate osoaren helburu eta beharrei erantzuten diete.

**3.-Konsentsuatua:**

Esan bezala, hezkuntza ikastetxeko hormetatik haratago joan beharko da eta muga fisiko eta psikologiko horiek gaindituko dituzten eragile guztien arteko harremanak sendotu beharko dira. Hasieran, irakasleek zein beste komunitateko partaideek lankidetzarako dinamikan trebatuak ez dauden arren, eta arazo andana egon daitezkeen arren, ezinbestekotzat jotzen da elkarlanerako dinamika berriak sortzea eta eskolaren helburuak denon artean eztabaidatzea, adostea eta aurrera eramatea.

**4.-Ikasleen esperientzien abaniko osoan zuzeneko edo zeharkako eragina sortzen duena:**

Ikaskuntza ez da eskolan soilik ematen, baita komunitatean eta bestelako testuinguruetan ere. Beraz, eskola ezin da esperientzia guzti horien kargu egin, praktikan ezinezkoa da guztien arduradun izatera iristea. Hala ere, zeharka lagundu dezake bere antolaketan edota ekintza mota jakin batzuk sustatu ditzake. Horrenbestean, ikasleen parte hartzea ere bultzatuko du, haien formaziorako baliotsuak izango diren jarduerak direlakoan. Bide batez, ikastetxea eskolatik kanpo ematen diren egoerez baliatu daiteke gero zenbait gai gelan tratatzeko. Eskola eta bere ingurunea elkarreraginean daude eta elkar elikatzen diren esperientziez beteta, gainera. Azken finean, gizarte hezitzaile bat da bilatzen duguna eta hezkuntza esperientzia aberasgarriak edonork antolatu eta kudeatu ditzake.

**5.-Irakasle, guraso, ikasle eta abarrentzako “argigarria”:**

Kurrikulua, oraintxe aipatu dugunaren ildo beretik, eskola barruko eta eskolaz kanpoko hezkuntza-eragileek adosten duten lan-hipotesia da, ikasturte edo proiektu didaktikoa argiki azaltzen duena, eta denen artean hartutako konpromisoak eta eginbeharrekoak adierazten dituena. Denentzat irekia eta argia izango da, ikasturte baterako (edo denbora jakin baterako) baliagarria izango den dokumentu publikoa bilakatu baita. Denentzat izango da zabala eta loteslea.